Dumugi samantên aturipun Dèwi Drupadi dhatêng Dèwi Satyaboma, dados mênggahing guna dhêsthinipun pawèstri dhatêng kakungipun punika botên prêlu mawi guna sarana tuwin japamôntra sasaminipun, nanging cêkap namung saking susilaning patrap, anoraga, bakti, tuwin sapanunggilanipun, kados ingkang sampun kacariyos ing nginggil. Amargi wanita ingkang suci ing budi, punika tamtu inganggêp musthika dening priyanipun, sarta dipun aji-aji ing ngakathah. Wanita ingkang limpat panggraitanipun, tamtu inganggêp sêsotya sarta dipun eringi dening priyanipun. Wanita ingkang sabar ing manah tuwin sarèh ing tindak, tamtu kaanggêp kusuma saha kinasihan ing priyanipun. [pri...]